250 का लक्ष्य होता तो जीत की कोशिश करते : धोनी  
धोनी ने तीसरा मैच ड्रा छूटने के बाद कहा, हमारे गेंदबाजों ने अच्छा प्रदर्शन किया लेकिन दुर्भाग्य से हम आखिर के कुछ विकेट हासिल नहीं कर पाए।'
भारतीय कप्तान महेंद्र सिंह धोनी ने द. अफ्रीका के खिलाफ 1-1 से ड्रा छूटी टेस्ट श्रृंखला को बेहद रोमांचक करार देते हुए कहा कि यदि तीसरे और अंतिम टेस्ट मैच में उनके सामने 250 या 260 रन का लक्ष्य होता तो टीम जीत की पूरी कोशिश करती।  धोनी ने तीसरा मैच ड्रा छूटने के बाद कहा, हमारे गेंदबाजों ने अच्छा प्रदर्शन किया लेकिन दुर्भाग्य से हम आखिर के कुछ विकेट हासिल नहीं कर पाए। यदि लक्ष्य 250 या 260 रन होता तो हमारी जीत की अच्छी संभावना रहती। भारत ने 340 रन के लक्ष्य का पीछा करते हुए मैच के पांचवें और अंतिम दिन रक्षात्मक रवैया अपनाते हुए तीन विकेट पर 166 रन बनाकर श्रृंखला बराबर करवाई। भारत सेंचुरियन में पहला मैच हार गया था लेकिन उसने डरबन में जीत दर्ज करके वापसी की और धोनी ने कहा कि टीम की यह आदत बन गई है। उन्होंने कहा, यह श्रृंखला काफी रोमांचक रही। हमें पिछड़ने के बाद वापसी करने की आदत सी बन गई है। हम कभी पहले टेस्ट मैच में अच्छा प्रदर्शन नहीं करते। धोनी ने श्रृंखला बराबर करवाने का श्रेय गेंदबाजों को दिया। उन्होंने कहा, गेंदबाजों ने अच्छा प्रदर्शन किया। उन्होंने यहां भी अच्छा प्रयास किया लेकिन गेंद जब पुरानी हो जाती है तो उससे गेंदबाजी करना आसान नहीं होता है। इसके अलावा जाक कैलिस एक छोर पर डटे रहे। उन्हें आउट करना बहुत मुश्किल था। भारतीय कप्तान ने कहा, कुल मिलाकर श्रृंखला में यह देखकर अच्छा लगा कि हमारे तेज गेंदबाजों ने अपनी तरफ से सर्वश्रेष्ठ प्रयास किए।